Iktatószám: HTO/711-1/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. május 25-ei ülésére**

**Tárgy:** A 2017. évi nyári szünidei gyermekétkeztetés biztosítása a rendszeres gyermekvédelmi kedvezményre jogosult gyermekek részére

**Az előterjesztő:** Papp Gábor polgármester

**Készítette:**  Fábiánné Hoffman Márta mb. hatósági osztályvezető

**Megtárgyalta:** Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzata évek óta ingyenesen biztosítja a nyári szünetben a rendszeres gyermekvédelmi kedvezményben részesülő gyermekeknek a munkanapokon történő déli meleg főétkezését.

A 2016. január 1. napjától módosult, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 19. §-a alapján a rendszeres gyermekvédelmi kedvezményben részesülő hátrányos helyzetű, halmozottan hátrányos helyzetű gyermekek meghatározott jogszabályi feltételek teljesülése esetén jogosultak az ingyenes szünidei gyermekétkezésre, mint szociális helyzetük alapján járó természetbeni juttatásra. A Gyvt. alapján a jogosultak részére a szünidei étkeztetést kérő gyermekeknek – a szülő, törvényes képviselő kérelmére - valamennyi szünetben ingyenesen kell a napi egyszeri meleg étkezést biztosítani.

A települési önkormányzat a szünidei gyermekétkeztetés keretében a szülő, törvényes képviselő **kérelmére** a **déli meleg főétkezést** a Gyvt. 21/C § (1) bekezdése alapján:

*„a)* a **hátrányos helyzetű gyermek** és a **rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja**, és

*b)* az *a)* pontban foglalt gyermekeken kívül további gyermekek, így különösen a **rendszeres gyermekvédelmi kedvezményre jogosult gyermekek részére ingyenesen biztosíthatja.**

A Gyvt. értelmében kizárólag a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére biztosítja a központi költségvetés az étkezés fedezetet.

Hévíz városban 2017. évben 3 gyermek (1 család) részére került rendszeres gyermekvédelmi kedvezmény hátrányos helyzet miatt megállapításra, halmozottan hátrányos helyzetű gyermek nincs településünkön. A rendszeres gyermekvédelmi kedvezményre jogosultak száma jelenleg fő 25 fő, akik részére a települési önkormányzat döntése és költségvetése terhére biztosítható az ingyenes étkezés.

A Képviselő-testület 152/2016. (V. 26.) számú határozata alapján 2016. évben a nyári szünetben ingyenesen biztosította a hévízi lakóhelyű, vagy az életvitelszerűen Hévízen lakó és bejelentett tartózkodási helyű rendszeres gyermekvédelmi kedvezményre jogosult gyermek részére a déli meleg főétkezést, amennyiben azt a szülő vagy törvényes képviselő írásban kérelmezte. Az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 50 munkanapban került meghatározásra. Az étkezést 12 fő vette igénybe, a főétkezésének a költsége 115 771 Ft. volt.

A 21/C § (2) bekezdése alapján a települési önkormányzat a szünidei gyermekétkeztetést az (1) bekezdés *a)* pontja szerinti esetben

*a)* a bölcsődei ellátásban, óvodai nevelésben részesülő gyermekek számára a bölcsődei ellátást nyújtó intézmény és az óvoda zárva tartásának időtartama alatt valamennyi munkanapon,

*b)* az *a)* pont alá nem tartozó gyermekek számára

*ba)* a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon,

*bb)* az őszi, téli és tavaszi szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon

köteles megszervezni, és ennek keretén belül a szülő, törvényes képviselő kérelmének megfelelő időtartamban az adott gyermek részére biztosítani.”

Kötelező feladat a települési önkormányzatoknak a gyermekvédelmi kedvezményben részesülő hátrányos és halmozottan hátrányos helyzetű gyermekeknek a szünidei (őszi, téli, tavaszi tanítási szünet, valamint nyári tanítási szünet időtartalma alatti a - Gyvt-ben meghatározottak szerinti - ) gyermekétkeztetése, mint szociális helyzetük alapján járó természetbeni ellátása.

# A rendelet hatályba lépése óta folyamatosan biztosítottuk a szülő/törvényes képviselő kérelmére a rászoruló gyermekek munkanapokon történő déli meleg főétkezését, a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról 328/2011. (XII. 29.) Korm. rendeletben foglaltak szerint.

E célra kötött felhasználású támogatás illeti meg az önkormányzatot a központi költségvetésből a törvényben meghatározott rászoruló gyermek intézményen kívüli szünidei étkeztetésének egyes kiadásaihoz.

A Gyvt. 21/C § (1) bekezdés *b)* pontja alapján a települési önkormányzatnak lehetősége van arra, hogy a gyermekvédelmi kedvezményben részesülő, de nem hátrányos helyzetű, illetve nem halmozottan hátrányos gyermek részére is biztosítsa a nyári szünidei gyermekétkezetését legalább 43 munkanapon.

Az elmúlt évi tapasztalatunk azt mutatja, hogy több szülőknek segítséget jelentett az ingyenes nyári szünidei gyermekétkezés, és azt kérelmezték gyermekük számára.

Az igénybevevők számát 15 főre becsülve 2017. június 19. napjától – 2017. augusztus 25. napjáig, 50 munkanap biztosításával a 750 adag főétkezés költsége (255 Ft/adag általános iskolást számolva) 191.250 Ft.

Hévíz város 2017. évi költségvetésben a - nyári szünidei étkezés nem kötelező feladatra - 400 ezer forint saját pénzeszköz került elkülönítésre, amely összeg az előterjesztés szerinti 50 munkanap déli főétkezés összegét, illetve a támogatott étkezés teljes összegét fedezi.

A fentiek figyelembe vételével kérem a Képviselőtestületet, hogy ez évben is tegye lehetővé, hogy 2017. június 19. napjától – 2017. augusztus 25. napjával bezárólag, 50 munkanapon keresztül ingyen kaphassanak napi egyszer meleg ebédet, akik rendszeres gyermekvédelmi kedvezményben részesülnek, de nem minősülnek hátrányos illetve halmozottan hátrányos helyzetűnek. A nyári szünidei étkezés költségének fedezetét a 2017. évi költségvetési rendelet biztosítja.

**Tisztelt Képviselő-testület!**

Kérem az előterjesztés megvitatását, a határozati javaslatok elfogadását. A döntésekhez egyszerű többség szükséges.

**1.**

**Határozati javaslat**

1. Hévíz Város Önkormányzat Képviselő-testülete a nyári szünetben ingyenesen biztosítja a hévízi lakóhelyű, vagy az életvitelszerűen Hévízen lakó és bejelentett tartózkodási helyű rendszeres gyermekvédelmi kedvezményre jogosult gyermek részére a déli meleg főétkezést, amennyiben azt a szülő vagy törvényes képviselő írásban kérelmezi.

A Képviselő-testület az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 50 munkanapban határozza meg, amely 2017. június 19. napjától 2017. augusztus 25. napjáig szól.

Felelős: Papp Gábor polgármester

Határidő: 2017. május 31.

**3.**

**Bizottsági állásfoglalás**

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Mb. Hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |